b"\n_START_ARTICLE_\nTCP/IP\n_START_PARAGRAPH_\nTCP/IP (Transmission control protocol/Internet Protocol) \xe2\x80\x93 standartinis duomen\xc5\xb3 perdavimo protokol\xc5\xb3 rinkinys, kurio pagrindu veikia internetas bei daugelis priva\xc4\x8di\xc5\xb3 komercini\xc5\xb3 tinkl\xc5\xb3. Svarbiausi \xc5\xa1io protokolo komponentai \xe2\x80\x93 TCP ir IP protokolai._NEWLINE_\xc5\xa0is, kaip ir daugelis kit\xc5\xb3 protokol\xc5\xb3, ai\xc5\xa1kaus suvokimo sumetimais gali b\xc5\xabti skirstomas \xc4\xaf tam tikrus abstrakcijos lygius, kuri\xc5\xb3 kiekvienas yra atsakingas u\xc5\xbe savo problem\xc5\xb3 sprendim\xc4\x85 ir u\xc5\xbe patikim\xc4\x85 duomen\xc5\xb3 perdavim\xc4\x85 auk\xc5\xa1tesniam arba \xc5\xbeemesniam lygiui. Auk\xc5\xa1tesni lygiai yra tarsi artimesni vartotojui, kadangi pateikia labiau \xc5\xbemogui suprantam\xc4\x85 informacij\xc4\x85, ta\xc4\x8diau j\xc5\xb3 pagrindas yra \xc5\xbeemesnieji lygiai, kuri\xc5\xb3 u\xc5\xbeduotis yra paversti duomenis \xc4\xaf tok\xc4\xaf format\xc4\x85, kuriuo fizi\xc5\xa1kai b\xc5\xabt\xc5\xb3 galima lengviau manipuliuoti (perduoti tinklu).\n_START_SECTION_\nKanalo lygis\n_START_PARAGRAPH_\nKaip ir OSI modelyje, taip ir \xc4\x8dia, \xc5\xa1is lygis nusako metodus, kuriais informacija perduodama i\xc5\xa1 vieno tinklo mazgo \xc4\xaf kit\xc4\x85. Tai gana nesud\xc4\x97tingas lygmuo, kai kalbama apie tinklo \xc4\xafrangos tvarkykles, ta\xc4\x8diau \xc5\xa1iam lygiui taip pat priskiriamas VPN protokolas, kurio specifika leid\xc5\xbeia visus likusius lygius sutalpinti \xc4\xaf pastar\xc4\x85j\xc4\xaf. Nereikia pamir\xc5\xa1ti, kad bet kokiu atveju nuo \xc5\xa1io lygio veiksnumo tiesiogiai priklauso ir vis\xc5\xb3 kit\xc5\xb3 auk\xc5\xa1\xc4\x8diau esan\xc4\x8di\xc5\xb3 lygi\xc5\xb3 veiksnumas.\n_START_SECTION_\nTarptinklinis lygis\n_START_PARAGRAPH_\n\xc5\xa0iame lygyje sprend\xc5\xbeiama duomen\xc5\xb3 perdavimo problema tarp tinklo mazg\xc5\xb3, kai jau \xc5\xbeinoma ry\xc5\xa1io lygmens metodika. Tarptinklinis lygis nusako taisykles, kuriomis vadovaujantis duomenys perduodami vienam ar kitam tinklo komponentui. Tai vadinama mar\xc5\xa1rutizavimu. Tokie protokolai kaip ICMP yra auk\xc5\xa1tesnio lygio, ta\xc4\x8diau atlieka tarptinklines funkcijas, tod\xc4\x97l taip pat yra priskiriami \xc5\xa1iam lygiui.\n_START_SECTION_\nPerdavimo lygis\n_START_PARAGRAPH_\nPerdavimo lygio problematika \xe2\x80\x93 u\xc5\xbetikrinti patikim\xc4\x85 duomen\xc5\xb3 perdavim\xc4\x85, t. y. nustatyti, ar visi i\xc5\xa1si\xc5\xb3sti duomenys buvo gauti. \xc5\xa0iam lygiui priskirti protokolai da\xc5\xbeniausiai skirstomi \xc4\xaf patikimus ir nepatikimus. Patikimi protokolai u\xc5\xbetikrina duomen\xc5\xb3 perdavim\xc4\x85, tuo tarpu nepatikimi protokolai nevykdo duomen\xc5\xb3 patikros, tod\xc4\x97l pasekoje veikia spar\xc4\x8diau._NEWLINE_TCP priskiriamas patikim\xc5\xb3 protokol\xc5\xb3 kategorijai, kadangi jo veikimo mechanizm\xc4\x85 sudaro tam tikri patikros algoritmai, kuri\xc5\xb3 tikslas \xe2\x80\x93 u\xc5\xbetikrinti, kad duomenys b\xc5\xabt\xc5\xb3 pristatyti tiksl\xc5\xabs, laiku ir reikalinga eil\xc4\x97s tvarka._NEWLINE_UDP protokolas naudojamas tokiose srityse kaip vaizdo ar garso perdavimas gyvai, kadangi \xc5\xa1iose srityse sparta da\xc5\xbeniausiai yra svarbiau negu tam tikr\xc5\xb3 pavieni\xc5\xb3 kadr\xc5\xb3 ar garso fragment\xc5\xb3 nebuvimas.\n_START_SECTION_\nTaikymo lygis\n_START_PARAGRAPH_\nDa\xc5\xbeniausiai tinklo programin\xc4\x97s \xc4\xafrangos naudojamas lygis, skirtas tinklu bendrauti su kito tinklo mazgo programine \xc4\xafranga. Naudojami protokolai \xe2\x80\x93 HTTP, FTP, SNMP, SMTP, POP3, DNS, taip pat daugelis kit\xc5\xb3. Standartiniams protokolams yra gana grie\xc5\xbetai i\xc5\xa1skiriami prievad\xc5\xb3 numeriai, ta\xc4\x8diau \xc5\xa1iuolaikin\xc4\x97s programin\xc4\x97s \xc4\xafrangos autoriai savo produktams savaranki\xc5\xa1kai priskiria prievad\xc5\xb3 numerius.\n_START_SECTION_\nIstorija\n_START_PARAGRAPH_\nInterneto protokolo i\xc5\xa1takos siekia a\xc5\xa1tunt\xc4\x85j\xc4\xaf de\xc5\xa1imtmet\xc4\xaf. DARPA u\xc5\xbesakymu 1972 m. Robertas Kahn'as prad\xc4\x97jo dirbti ties patikimo duomen\xc5\xb3 perdavimo modeliu, prie kurio 1973 m. pavasar\xc4\xaf prisijung\xc4\x97 Vintas Cerf'as, kuris lig \xc5\xa1iol tituluojamas \xe2\x80\x9einterneto t\xc4\x97vu\xe2\x80\x9c. 1975 m. buvo atlikti pirmieji s\xc4\x97kmingi TCP/IP protokolo testai, o dabar pla\xc4\x8diai naudojama TCP/IP protokolo ketvirtoji versija pasirod\xc4\x97 1978 m. 1984 m. Amerikos gynybos departamentas paskelb\xc4\x97 TCP/IP kaip standartin\xc4\xaf vis\xc5\xb3 karinio pob\xc5\xabd\xc5\xbeio tinkl\xc5\xb3 protokol\xc4\x85, kuris v\xc4\x97liau s\xc4\x97kmingai i\xc5\xa1plito ir akademiniuose tinkluose."